  Виталий Пронин С. ПоповаАлнаш ёросысь Усо гуртысь Светлана Попова ассэ шудо адями шуыны быгатэ. Кышномуртлэн шудэз люконтэм герӟаськемын семьяеныз но яратоно уженыз. Светлана Александровналы соин но, таин но удалтӥз…Вордӥськиз Светлана Попова ёросысьтымы ик Шайтангуртын. Азаматысь шор ёзо школаез йылпумъяз. Туж ӟеч дышетскиз, анай-атайзэ возьытэ ӧз уськыты. Угось Мария Ксенофонтовна но Александр Михайлович Меньшиковъёс Можга педучилищеез йылпумъямзы бере Шайтангуртэ начальной школае ыстэмын вылэм. Шайтангурт калык ӟеч кылъёсын гинэ тодазы вае соосты.Можга педучилище бере Светлана Меньшиковаез ысто Усо шор ёзо школае, оско немец кылъя урокъёсты нуыны но классэн кивалтыны. Туж, пе, шаплы но йӧнтэм класс шедиз.Ӝоген веськрес, уӵы куараё ныллы синмаськем гуртысь шофёр Пётр Попов.- Тӥни озьы мон пыраклы каръяськи татчы, - веранзэ азьланьтэ дышетӥсь. - Табере Усо - мынам доре, татын трос эшъёсы, выжы-кумыосы, бӧлякъёсы. Огез бере мукетыз вордӥськизы нылъёсы. Наташамылэн табере аслаз куинь нылъёсыз будо ни, Людамылэн пиез но нылыз школаын дышетско, пӧртэм ужрадъёсы мыло-кыдо пырисько. Анямы семья кылдытыны уг малпа на кадь.Дас арлэсь тросгес ини Светлана Александровна тырше Усоысь нылпи садын. Нырысь кивалтӥсь вал, табере пиналъёсын крезьгуръя занятиос нуэ. Со дырысен арганэныз чик уг люкиськылы.- Ужаны кутскеме бере ик шуг-секытъёсын пумиськи, - тодаз вае кышномурт. - Кырӟанъёс ваньмыз вужесь, соосты кылзыса, акыльтымон луиськи. Удмурт нылпи кырӟанъёс ӧвӧл. Ёрос вожвылъяськонэ мынӥськод но, ялан огвыллем гуръёсты кылоно. Соин ик кырӟанъёс гожъяны кутски. Нош кылъёс но, гур но малпаса гинэ уг пӧрмо вылэм. Соос шӧдтэк шорысь йыре лыкто: я возь вылын пастухаку, я дорын маке ужаку… Кыл вӧзы кыл интыясько но, чур пӧрме, собере син азям пуктӥсько нылпи садысь пиналъёсме, кызьы соос киосынызы, пыдъёсынызы вырето - озьы йыре кырӟан гур но лыктэ.Огпол кырӟанлэсь кылъёссэ ӵукна гинэ гожтӥ. Кӧня ке улыса, гурез но пӧрмиз. Со нуналаз ик пересьёслы сӥзем ужрадын кырӟанме быдэстӥмы.Кырӟанэз гажан мамаен папалэсь паласькиз, дыр. Ма, милям семьямы ик кырӟась вал. Ми, 5 пиналъёс, котькуд праздниклы дорамы концерт дасяськом вал, сыӵе шулдыр ортчытъямы шутэтскон нуналъёсты. Гурт котырысь котькыӵе ужъёсты но ваньмы ӵош быдэсъямы, одно ик кырӟаса. Со сяна, школаын дышетскыкум, хорын кырӟалляй. Дышетӥсе Людмила Тихоновна Глазкова крезьгурез но удмурт кылэз гажан мылкыд пыӵатӥз. Шумпотӥсько, педучилищеын нотной грамотаез дышетӥ шуыса, со туж юрттэ гожтэм чуръёсыя крезьгур пӧрмытыны.Пичи дыръям туж вожъяськыса учкылӥ чебер кырӟасьёс, эктӥсьёс шоры, мынам но соос кадь ик луэме потэ вал. Тодӥсько на таӵе учырез. Мани апай (УдГУ-ысь удмурт филология факультетлэн деканэзлэн Любовь Фёдоровалэн анаез), куно пыртакуз, шуласа ик кырӟа вал. Ачиз ӝужыт, чебер. Ми, пичиос, синмаськыса но вожъяськыса учкылӥм со шоры, - тодаз вае Светлана Попова.Светлана Александровналэн кырӟанъёсыз 10-лэсь уно люкаськемын ни - пичиослы но, бадӟымъёслы но гожтэмын. Со юн кусып возе «Кенеш» журналэн: татын печатласько солэн кырӟанъёсыз но собере вӧлмо калык пӧлы. Усоысь «Камдор уӵыос» нылкышно ансамбль кылдэм дырысеныз солэсь кырӟанъёссэ быдэсъя.Светлана Попова ёросамы ортчылӥсь конкурсъёсы пыриськылэ. Аслаз жингрес куараеныз со котькыӵе праздникез шулдыртэ. Сыӵе мылкыдыз понна ик ваньмыз сое гажало.Нина Михайлова Алнаш ёросысь Усо гурт Теги: Алнаш  